ANC-werkkomitee vergader oor Zuma-kwessiePresident Jacob Zuma reageer op 18 Februarie 2016 op die debat ná sy staatsrede Foto: @PresidencyZA, Twitter Gwede Mantashe, sekretaris-generaal van die ANC, het vroeër aan die SAUK die vergadering bevestig van die uitgebreide nasionale uitvoerende komitee (NUK) – die hoogste liggaam van die ANC tussen nasionale konferensies en wat die mag het om die organisasie te lei. Die Nasionale Vergadering sal Dinsdag ŉ mosie deur die Demokratiese Alliansie bespreek om Zuma in ŉ staat van beskuldiging te plaas. Die konstitusionele hof het verlede week bevind dat Zuma die Grondwet oortree het toe hy versuim het om die geld terug te betaal vir nie-veiligheidsopgraderings by sy huis in Nkandla, KwaZulu-Natal, soos die openbare beskermer hom aangesê het om te doen. Dié uitspraak het daartoe gelei dat ŉ toenemende aantal versoeke ingedien is dat Zuma moet bedank. Die struggle-veteraan Ahmed Kathrada het by Zuma gepleit om ter wille van die ANC, Suid-Afrika en sy eie nalatenskap te bedank. Senior ANC-lid Mathews Phosa het ook dieselfde sentiment gedeel en Gauteng-premier David Makhura het gewaarsku dat die regerende party nie meer die eise van sy lede kan ignoreer nie. Mantashe het egter gesê versoeke dat Zuma moet bedank word “oordryf”. “Ons sal Maandag na die nasionale werkkomitee gaan, want ons dink dit is gewigtige kwessies. Ons sal dit aan elke lid van die uitvoerende komitee voorhou, diegene wat dit kan bywoon moet dit bywoon, want ons glo in kollektiewe wysheid,” het Mantashe gesê. Zuma het Vrydagaand om verskoning gevra aan Suid-Afrika vir die verwarring wat veroorsaak is deur die uitgerekte saak of hy aanspreeklik is vir nie-veiligheidsopgraderings by sy Nkandla-huis, wat ŉ amfiteater, veekraal en swembad insluit. Thuli Madonsela, openbare beskermer, het gesê hy is aanspreeklik, maar die polisieminister en die parlement se ad hoc-komitee het die teenoorgestelde bevind. Die konstitusionele hof het dit duidelik gestel dat die regstellende stappe wat Madonsela aanbeveel het, bindend is. Mantashe het gesê die ANC het Zuma se verskoning Vrydag verwelkom en “die feit dat hy homself voor die nasie verneder het”.